## A 2019. évi EU Datathon nyertes csapatai a következő országokból érkeztek: Ausztria, Olaszország és Görögország

A harmadik alkalommal megrendezett EU Datathon verseny 2019. június 13-i brüsszeli döntőjében három kategóriában 12 csapat mérte össze erejét.

A zsűri a döntőbe bejutott 12 jelöltet az Európa különböző részeiből pályázó 99 csapat közül választotta ki. A versenyre olyan alkalmazással lehetett benevezni, amely az uniós intézmények által rendelkezésre bocsátott adatok alapján új szolgáltatásokat vagy újszerű megjelenítést kínál. A versenyt a Kiadóhivatal az Európai Unió Tanácsának román elnökségével együtt szervezte.

Az 1. kategória („Az EU nyílt hozzáférésű adatain alapuló innovatív ötletek”) nyertese:

A Smartfiles Network (Ausztria). Az alkalmazás bármilyen PDF állományból hozzáférhetővé teszi az uniós és a tagállami bírósági ítéleteket, megvilágítva ezáltal az egyes ítélkezési gyakorlatok közötti összefüggéseket és a bírósági gyakorlatok alakulását.

A 2. kategória („Betekintés új szemszögből a közgazdaságtanba és a finanszírozásba”) nyertese:

Az EconCartography: Economic Cartography for the European Union (Olaszország). A csapat alkalmazása az EU összetett gazdasági helyzetét jeleníti meg interaktív módon és könnyen áttekinthetően.

A 3. kategória („Az éghajlatváltozás elleni küzdelem”) nyertese:

A Chloe Irrigation Systems (Görögország). A csapat ígéretes platformot hozott létre, amely nyomon követi és optimalizálja az öntözést. Célja az öntözővíz-pazarlás és az öntözési költségek csökkentése, és a terméshozam növelése.

Az egyes kategóriák győztesei egyenként 15 ezer euró jutalomban részesültek. A második helyezettek 7 ezer eurót, a harmadik helyezettek 3 ezer eurót kaptak.

Ha szeretne többet megtudni a nyertesekről és alkalmazásaikról, látogasson el az EU Datathon honlapjára: <https://publications.europa.eu/eudatathon>.

A 2019. évi EU Datathon partnerei:

* Európai Bizottság (a költségvetéssel, a gazdasági és pénzügyekkel, valamint az energiával és a statisztikai adatokkal foglalkozó szervezeti egységek és a Közös Kutatóközpont)
* Európai Központi Bank
* Európai Beruházási Bank
* Európai Beruházási Alap
* Európai Környezetvédelmi Ügynökség
* az Egyesült Nemzetek Élelmezési és Mezőgazdasági Szervezete